En ny regering skulle have banet vejen for det første forsøg med legalisering af hashsalget i København, men den ønsketænkning blev ikke til virkelighed.

Det måtte politikerne på Københavns Rådhus sande i dag, da justitsminister Morten Bødskov (S) afslog anmodningen, og det ærgrer Enhedslistens socialborgmester Mikkel Warming, skriver DR København.

- Jeg synes, det er enormt ærgerligt. Den forbudspolitik, der har været mange år i Danmark, har slået fuldstændig fejl. Du kan købe hash på hvert et gadehjørne i hele byen, og udover det betyder, at hashen blandes sammen med hårde stoffer, så ryger der også altså også mellem en og to milliarder i de kriminelles lommer, siger socialborgmesteren til DR København.

Ifølge Mikkel Warming er der åbenlyse fordele ved at lave et forsøg med at legalisere hashen.

-Vi ville kunne få salget under ordentlig kontrol og væk fra de hårde stoffer, så en 13-årig ikke kan få det nede på hjørnet. Man har i mange år prøvet at forbyde hash væk - det virker ikke. Samtidig ville også svække banderne, siger han til DR København.

Da den nye regering kom til i efteråret vejrede politikerne på Københavns Rådhus morgenluft, men drømmen blev altså knust i dag af justitsministeren.